1. Għaliex qed tippreżentaw l-istrateġija mill-“Għalqa sal-Platt” issa? Il-kriżi tal-coronavirus enfasizzat l-importanza ta' sistema tal-ikel robusta u reżiljenti li tiffunzjona fiċ-ċirkostanzi kollha, u li hija kapaċi tiżgura l-aċċess għal provvista suffiċjenti ta' ikel affordabbli għaċ-ċittadini. Ġabitna wkoll konxji ħafna min-nisġa ta' relazzjonijiet bejn saħħitna, l-ekosistemi, li-ktajjen tal-provvista, ix-xejriet tal-konsum u l-konfini tal-pjaneta. Huwa ċar li jeħtieġ nagħmlu ferm aktar biex inżommu lilna nfusna u lill-pjaneta tagħna f'qagħda ta' saħħa tajba. Il-pandemija attwali hija biss eżempju wieħed. Ir-rikorrenza dejjem tikber tan-nixfiet, tal-għarar, tan-nirien forestali u ta' pesti ġodda hija tfakkira kostanti li s-sistema tal-ikel tagħna hija mhedda u li se jkollha ssir aktar sostenibbli u reżiljenti. 2. Kif se jintlaħqu l-miri stabbiliti fl-Istrateġija mill-“Għalqa sal-Platt”? L-Istrateġija tistabbilixxi miri ambizzjużi: Fl-aħħar nett, l-istrateġija tinkludi wkoll l-għan li ż-żoni rurali kollha jkollhom aċċess għal broadband veloċi sal-2025, biex tkun tista' sseħħ l-innovazzjoni diġitali. Abbażi tal-esperjenza bl-implimentazzjoni tad-Direttiva dwar l-Użu Sostenibbli (SUD) huwa ċar li jista' jsir aktar biex jitnaqqas ir-riskju globali u l-użu tal-pestiċidi billi jiġu promossi l-prattiċi għall-ġestjoni integrata tal-organiżmi ta' ħsara biex jiġi żgurat li għall-protezzjoni tal-għelejjel jintużaw metodi sostenibbli, bijoloġiċi, fiżiċi, metodi mhux kimiċi oħrajn u pestiċidi b'riskju baxx. Biex titwitta t-triq għall-alternattivi u jinżamm l-introjtu tal-bdiewa, il-Kummissjoni se tieħu għadd ta' miżuri, inkluż ir-reviżjoni tad-Direttiva dwar l-Użu Sostenibbli tal-Pestiċidi, it-tisħiħ tad-dispożizzjonijiet dwar il-ġestjoni integrata tal-organiżmi ta' ħsara (IPM) u l-promozzjoni ta' użu aktar sikur ta' modi alternattivi għall-protezzjoni tal-ħsad mill-organiżmi ta' ħsara u mill-mard. Il-Kummissjoni se tiffaċilita wkoll it-tqegħid fis-suq ta' pestiċidi li jkun fihom sustanzi bijoloġiċi attivi u se ssaħħaħ il-valutazzjoni tar-riskju ambjentali tal-pestiċidi. L-indikaturi eżistenti jipprovdu informazzjoni dwar il-bejgħ tal-pestiċidi iżda jikkategorizzawhom ukoll f'termini ta' riskju, biex il-progress li sar biex jinkisbu dawn il-miri jkun jista' jitkejjel fuq bażi annwali. Biex jiġi rfinat l-approċċ, il-Kummissjoni se tiżviluppa aktar indikaturi u se tipproponi emendi fir-Regolament tal-2009 dwar l-istatistika li tikkonċerna l-pestiċidi. L-Istati Membri se jkollhom jieħdu miżuri ambizzjużi u estensivi biex jimplimentaw bis-sħiħ il-leġiżlazzjoni eżistenti dwar it-tniġġis minn nutrijenti (NP), biex jevitaw it-tnixxijiet tan-nutrijenti assoċjati li jniġġsu l-arja u l-ilma u li qed isiru perikolużi għas-saħħa tal-bniedem u għall-ambjent. Il-Kummissjoni se tiżviluppa mal-Istati Membri pjan ta' azzjoni integrat għall-ġestjoni tan-nutrijenti biex tnaqqas u tipprevjeni aktar tniġġis mill-użu eċċessiv ta' fertilizzanti u biex trawwem ir-riċiklaġġ tan-nutrijenti minn tipi differenti ta' skart organiku bħala fertilizzanti. Dan se jikkontribwixxi biex titwassal “l-ambizzjoni ta' tniġġis żero” tal-Patt Ekoloġiku tal-UE. Biex jiġi limitat aktar l-użu tal-antimikrobiċi fl-annimali u jiġi promoss l-użu prudenti u responsabbli tagħhom, ir-regolamenti l-ġodda dwar il-prodotti mediċinali u l-għalf medikat, li għandhom japplikaw mill-2022, se jipprevedu firxa wiesgħa ta' miżuri konkreti. L-impatt tagħhom fil-prattika se jgħin biex jitnaqqas l-użu tal-antimikrobiċi fl-annimali mrobbija, li l-bejgħ tagħhom se jiġi ssorveljat fuq bażi annwali. Biex tintlaħaq il-mira tal-biedja organika fl-UE, huwa essenzjali li jiġi żgurat l-iżvilupp ekonomiku sostenibbli tas-settur u li tiġi promossa d-domanda. Flimkien mal-miżuri tal-Politika Agrikola Komuni (PAK), bħal pereżempju l-ekoskemi, is-servizzi ta' investiment u ta' konsulenza, u l-miżuri tal-Politika Komuni tas-Sajd (PKS), il-Kummissjoni se tippreżenta Pjan ta' Azzjoni dwar il-biedja organika. Dan se jgħin lill-Istati Membri jistimulaw kemm il-provvista kif ukoll id-domanda għall-prodotti organiċi. Se jiżgura l-fiduċja tal-konsumatur permezz ta' kampanji ta' promozzjoni u ta' akkwisti pubbliċi ekoloġiċi. 3. Din l-Istrateġija kif se tappoġġa lill-bdiewa, lis-sajjieda u lill-produtturi tal-akkwakultura? Il-bdiewa, is-sajjieda u l-produtturi tal-akkwakultura għandhom rwol kruċjali fl-implimentazzjoni tal-Patt Ekoloġiku. Din l-Istrateġija għandha l-għan li tippremja lil dawk il-bdiewa, is-sajjieda u operaturi oħra fil-katina alimentari li diġà għamlu t-tranżizzjoni lejn prattiki sostenibbli, li twitti t-triq tat-tranżizzjoni għall-oħrajn, u li toħloq opportunitajiet addizzjonali għan-negozji tagħhom. L-aspettattivi taċ-ċittadini qed jevolvu u qed jixprunaw bidla sinifikanti fis-suq tal-ikel. L-ikel Ewropew diġà huwa standard globali għal ikel sikur, abbundanti, nutrittiv u ta' kwalità għolja. Din it-tranżizzjoni se tippermettilhom ukoll jadottaw is-sostenibbiltà bħala t-trademark tagħhom u jiggarantixxu l-futur tal-katina alimentari tal-UE. It-tranżizzjoni lejn is-sostenibbiltà tippreżenta opportunità ta' “innovatur” għall-atturi kollha fil-katina alimentari. Eżempju ta' mudell tan-negozju ekoloġiku ġdid huwa dak tas-sekwestru tal-karbonju mill-bdiewa u mill-forestiera. Il-prattiki tal-biedja li jneħħu s-CO2 mill-atmosfera jikkontribwixxu għall-objettiv tan-newtralità klimatika u għandhom ikunu ppremjati, jew permezz tal-Politika Agrikola Komuni (PAK) inkella permezz ta' inizjattivi pubbliċi jew privati oħra (is-suq tal-karbonju). Il-PAK se tibqa' għodda ewlenija biex jiġu appoġġati l-bdiewa fit-tranżizzjoni lejn sistema tal-ikel sostenibbli. Il-proposta tar-riforma tal-PAK tal-2018 diġà tiffoka fuq is-sostenibbiltà u torbot mill-qrib l-appoġġ tal-PAK mal-leġiżlazzjoni dwar l-ambjent, il-klima u s-sikurezza tal-ikel. Din tinkludi l-għodod ewlenin biex jinkisbu l-objettivi tal-Patt Ekoloġiku. L-“ekoskemi” l-ġodda se joffru fluss kbir ta' finanzjament biex jagħtu spinta lill-prattiċi sostenibbli, bħall-agrikoltura ta' preċiżjoni, l-agroekoloġija (inkluż il-biedja organika), il-ħolqien ta' karatteristiċi tal-pajsaġġ, is-sekwestru tal-karbonju f'art agrikola u l-agroforestrija. L-Istati Membri u l-Kummissjoni se jkollhom jiżguraw li l-ekoskemi jkollhom ir-riżorsi xierqa u jkunu implimentati fil-Pjanijiet Strateġiċi. Il-Kummissjoni se tappoġġa l-introduzzjoni ta' baġit minimu ta' delimitazzjoni għall-ekoskemi. Barra minn hekk, il-Kummissjoni se taħdem mal-koleġiżlaturi biex tiżgura li l-ambizzjoni tal-Patt Ekoloġiku tiġi riflessa bis-sħiħ fil-leġiżlazzjoni l-ġdida tal-PAK. Il-Kummissjoni se tagħmel ukoll rakkomandazzjonijiet lil kull Stat Membru dwar id-disa' objettivi speċifiċi tal-PAK, qabel dawn jippreżentaw formalment l-abbozzi tal-Pjanijiet Strateġiċi tagħhom. Il-Kummissjoni se tagħti attenzjoni partikolari biex jiġu indirizzati l-miri tal-Patt Ekoloġiku, u dawk li jirriżultaw minn din l-Istrateġija u l-Istrateġija dwar il-Bijodiversità għall-2030. Se titlob lill-Istati Membri jistabbilixxu valuri nazzjonali espliċiti għall-miri ta' dawn l-Istrateġiji, filwaqt li jqisu s-sitwazzjoni speċifika tagħhom u tar-rakkomandazzjonijiet imsemmija hawn fuq. Minbarra l-appoġġ sinifikanti mill-Fond Ewropew għall-Affarijiet Marittimi u s-Sajd li jmiss għat-trobbija sostenibbli tal-akkwakultura, il-Kummissjoni tipprevedi li tadotta linji gwida tal-UE għall-pjanijiet ta' żvilupp tal-Istati Membri dwar l-akkwakultura sostenibbli u li tippromwovi t-tip ta' nefqa t-tajba skont il-Fond. 4. Kif se tiżgura l-appoġġ finanzjarju meħtieġ għas-setturi li se jkollhom bżonn jaġġustaw ruħhom? Il-Politika Agrikola Komuni (PAK) u l-Politika Komuni tas-Sajd (PKS) se jibqgħu għodod ewlenin fl-appoġġ għat-tranżizzjoni lejn sistemi tal-ikel sostenibbli filwaqt li jiżguraw għajxien xieraq għall-bdiewa, is-sajjieda u l-familji tagħhom. Ir-Riċerka u l-Innovazzjoni (R&I) huma xpruni ewlenin fl-aċċellerazzjoni tat-tranżizzjoni lejn sistemi tal-ikel sostenibbli, tajbin għas-saħħa u inklużivi. Fil-kuntest tal-Orizzont Ewropa, il-Kummissjoni tipproponi li jintefqu EUR 10 biljun fir-R&I dwar l-ikel, il-bijoekonomija, ir-riżorsi naturali, l-agrikoltura, is-sajd, l-akkwakultura u l-ambjent kif ukoll l-użu ta' teknoloġiji diġitali u soluzzjonijiet ibbażati fuq in-natura għall-prodotti agroalimentari. Il-Fond InvestEU se jrawwem l-investiment fis-settur agroalimentari billi jnaqqas ir-riskji għall-investimenti mill-korporazzjonijiet Ewropej u jiffaċilita l-aċċess għall-finanzjamenti għall-kumpaniji żgħar u medji (SMEs) u għall-kumpanija b'kapitalizzazzjoni medja. Fl-2020, il-qafas tal-UE biex jiġu ffaċilitati l-investimenti sostenibbli (it-tassonomija tal-UE) kif ukoll l-istrateġija mġedda dwar il-finanzi sostenibbli se jimmobbilizzaw is-settur finanzjarju biex jaqdi rwol ewlieni fit-tranżizzjoni u biex isir investiment aktar sostenibbli, inkluż fis-settur tal-agrikoltura u tal-prodotti tal-ikel. Il-PAK trid tiffaċilita dejjem aktar l-appoġġ għall-investiment biex titjieb ir-reżiljenza u tiġi aċċellerata t-trasformazzjoni ekoloġika u diġitali tal-azjendi agrikoli. 5. Din l-istrateġija kif se tiżgura s-sigurtà tal-ikel? Sistema tal-ikel sostenibbli trid tiżgura provvista suffiċjenti u sikura ta' ikel sikur, nutrittiv, affordabbli u sostenibbli għan-nies f'kull waqt, mhux l-anqas fi żminijet ta' kriżi. It-tibdil fil-klima u t-telf tal-bijodiversità jikkostitwixxu theddidiet imminenti u dejjiema għas-sigurtà tal-ikel u għall-għajxien. Il-Kummissjoni se tibqa' timmonitorja mill-qrib is-sigurtà tal-ikel, kif ukoll il-kompetittività tal-bdiewa u tal-operaturi tal-ikel. Iż-żieda tas-sostenibbiltà tal-produtturi tal-ikel fl-aħħar mill-aħħar iżżid ir-reżiljenza tagħhom. Il-Kummissjoni se tagħti spinta lill-koordinazzjoni tagħha ta' rispons komuni Ewropew għall-kriżijiet li jolqtu s-sistemi tal-ikel biex jiġu żgurati s-sigurtà u s-sikurezza tal-ikel, tissaħħaħ is-saħħa pubblika u jiġi mitigat l-impatt soċjoekonomiku fl-UE. Hija u tislet tagħlimiet mill-imgħoddi, il-Kummissjoni se tivvaluta r-reżiljenza tas-sistema tal-ikel u tiżviluppa pjan ta' kontinġenza maħsub biex jiggarantixxi l-provvista tal-ikel u s-sigurtà tiegħu, li jidħol fis-seħħ fi żminijiet ta' kriżi. Ir-riżerva għall-kriżijiet agrikoli se terġa' tiġġedded biex il-potenzjal sħiħ tagħha jkun jista' jintuża bil-quddiem fil-każ ta' kriżi fis-swieq agrikoli. Minbarra l-miżuri tal-valutazzjoni tar-riskji u tal-ġestjoni li jiġu attivati matul il-kriżijiet, il-pjan se jistabbilixxi mekkaniżmu ta' rispons għall-kriżijiet tal-ikel ikkoordinat mill-Kummissjoni u li jinvolvi lill-Istati Membri. Se jiġbor fih setturi varji (l-agrikoltura, is-sajd, is-sikurezza tal-ikel, il-forza tax-xogħol, is-saħħa u t-trasport) skont in-natura tal-kriżi. 6. Kif se tiġi indirizzata l-impronta ambjentali tal-produzzjoni tal-bhejjem u jittejjeb it-trattament xieraq tal-annimali? It-trobbija tal-annimali hija parti integrali mill-agrikoltura Ewropea u mis-sistemi tal-ikel tal-UE. Biex jitnaqqas l-impatt ambjentali u klimatiku tal-produzzjoni tal-annimali, l-iżvilupp tal-produzzjoni sostenibbli tal-bhejjem fl-UE se jkun kruċjali. Il-Politika Agrikola Komuni (PAK) se takkumpanja din it-trasformazzjoni billi tappoġġa soluzzjonijiet innovattivi u prattiki ta' produzzjoni sostenibbli. Id-domanda sostenibbli se titrawwem ukoll permezz tal-iżvilupp tat-tikkettar tal-ikel sostenibbli u billi jitqies it-tikkettar marbut mal-benessri tal-annimali biex l-isforzi tas-sostenibbiltà fl-azjenda jintrabtu mad-domanda tal-konsumatur. Il-Kummissjoni se tiffaċilita wkoll it-tqegħid fis-suq ta' addittivi tal-għalf sostenibbli u innovattivi biex titnaqqas l-impronta assoċjata ta' gassijiet serra (GHG) u wkoll it-tniġġis tal-ilma u tal-arja. Biex tħeġġeġ lill-konsumaturi jagħżlu ikel prodott b'mod aktar sostenibbli, il-Kummissjoni se twettaq rieżami tal-programm ta' promozzjoni tal-UE għall-prodotti agrikoli, bil-għan li ssaħħaħ il-kontribuzzjoni tagħha għall-produzzjoni u l-konsum sostenibbli, f'konformità mad-dieti li qed jevolvu. Fir-rigward tal-laħam, dak ir-rieżami għandu jiffoka fuq kif l-UE tista' tuża l-programm ta' promozzjoni tagħha biex tappoġġa l-aktar metodi tat-trobbija tal-bhejjem sostenibbli u effiċjenti mil-lat tal-karbonju. Barra minn hekk, il-programm Orizzont Ewropa se jippromwovi r-riċerka biex tiżdied id-disponibbiltà u s-sors ta' proteini alternattivi bħall-proteini mikrobjali, il-proteini mill-pjanti, mill-baħar u mill-insetti u s-sostituti tal-laħam. Il-trattament xieraq tal-annimali jtejjeb is-saħħa tal-annimali u l-kwalità tal-ikel, inaqqas il-ħtieġa ta' medikazzjoni u jista' jgħin biex tiġi ppreservata l-bijodiversità. Il-Kummissjoni qed tevalwa d-dispożizzjonijiet eżistenti dwar it-trattament xieraq tal-annimali, inkluż dwar it-trasport u l-qtil tal-annimali u se tirrevedi l-leġiżlazzjoni tal-Unjoni. Il-Kummissjoni se tikkunsidra wkoll alternattivi għat-tikkettar tat-trattament xieraq tal-annimali, biex tippermetti l-għażla tal-konsumatur filwaqt li toffri inċentivi lill-bdiewa biex itejbu t-trattament xieraq tal-annimali. 7. L-Istrateġija “mill-Għalqa sal-Platt” kif se tgħin biex titnaqqas il-pressjoni fuq l-istokkijiet tal-ħut fl-ibħra madwar l-Ewropa? Il-Kummissjoni se żżid l-isforzi biex l-istokkijiet tal-ħut jinġiebu f'livelli sostenibbli permezz tal-Politika Komuni tas-Sajd (PKS) fejn għad hemm diskrepanzi fl-implimentazzjoni (eż. billi titnaqqas il-ħela mir-rimi), tissaħħaħ il-ġestjoni tas-sajd fil-Mediterran f'kooperazzjoni mal-istati kostali kollha u jiġi vvalutat mill-ġdid, sal-2022, kif il-Politika Komuni tas-Sajd tindirizza r-riskji kkawżati mit-tibdil fil-klima. Il-Kummissjoni se tadotta wkoll inizjattivi biex tiżgura s-sostenibbiltà tal-ikel mill-baħar u l-aċċess tal-konsumaturi għal sors ta' proteina b'livell baxx ta' emissjonijiet tal-karbonju. L-istrateġija riveduta għall-akkwakultura tal-UE se jkollha l-għan li tħeġġeġ il-produzzjoni u l-konsum ta' prodotti tal-ikel mill-baħar aktar diversifikati u trawwem standards ogħla ta' protezzjoni ambjentali u ta' trattament xieraq tal-annimali. Dan se jnaqqas id-dipendenza fuq il-prodotti tal-baħar u l-pressjoni fuq l-istokkijiet tal-ħut. L-UE se tisfrutta wkoll il-potenzjal sħiħ tal-ikel sostenibbli bbażat fuq l-algi u tas-sorsi tal-għalf alternattivi li għalihom hemm domanda dejjem tikber. 8. L-Istrateġija kif se tħeġġeġ lill-proċessuri tal-ikel u lill-bejjiegħa bl-imnut biex jipproduċu ikel aktar diversifikat u sostenibbli? Il-proċessuri tal-ikel u l-bejjiegħa bl-imnut jiffurmaw l-għażliet dwar l-ikel. Il-kobor u l-konċentrazzjoni tagħhom jagħtuhom saħħa konsiderevoli biex iqiegħdu l-produzzjoni u l-konsum tal-ikel fi triq sostenibbli. Permezz ta' inizjattivi regolatorji u mhux regolatorji, l-Istrateġija se taħdem biex tiggwida lill-industrija tal-ikel għal prattiki li jagħmlu l-għażla sostenibbli u tajba għas-saħħa l-eħfef għażla għall-konsumaturi. L-impenji volontarji se jiġu mħeġġa permezz ta' Kodiċi tal-Kondotta tal-UE għal prattiki ta' negozju u ta' kummerċjalizzazzjoni responsabbli. 9. X'se tagħmel il-Kummissjoni biex tappoġġa lill-konsumaturi biex jagħmlu għażliet djetetiċi tajba għas-saħħa u sostenibbli? Il-konsumaturi jistgħu jinfluwenzaw it-tip ta' ikel prodott (u kif jiġi prodott) kif ukoll l-oriġini tiegħu. Iċ-ċittadini jridu dieti tajbin għas-saħħa minn pjaneta b'saħħitha, u jistħoqqilhom informazzjoni ċara li tippermettilhom jagħmlu għażliet infurmati. Biex l-industrija tal-ikel tiġi mħeġġa toffri prodotti tal-ikel tajjeb għas-saħħa u sostenibbli, il-Kummissjoni se tipproponi tikkettar obbligatorju dwar in-nutrizzjoni fuq il-parti ta' quddiem tal-pakkett u se tniedi inizjattivi biex tistimula r-riformulazzjoni, inkluż bl-istabbiliment ta' profili nutrittivi biex tillimita l-promozzjoni (permezz tal-indikazzjonijiet dwar is-saħħa jew in-nutrizzjoni) ta' ikel li fih ħafna xaħam, zokkor u melħ. Se tikkunsidra li tipproponi l-estensjoni ta' indikazzjonijiet obbligatorji dwar l-oriġini u l-provenjenza għal ċerti prodotti, filwaqt li tqis bis-sħiħ l-impatti fuq is-suq uniku. Barra minn hekk, il-Kummissjoni se teżamina wkoll il-possibilità tal-armonizzazzjoni tad-dikjarazzjonijiet ekoloġiċi volontarji u se tiżviluppa qafas tat-tikkettar tal-ikel li jintegra l-aspetti nutrittivi, il-klima u l-aspetti ambjentali u soċjali. Biex ittejjeb id-disponibbiltà u l-prezz tal-ikel sostenibbli u jiġu promossi dieti sostenibbli u tajbin għas-saħħa, li jinkludu prodotti organiċi, fl-iskejjel u fl-istituzzjonijiet pubbliċi, il-Kummissjoni se tiddetermina l-aqwa modalitajiet għall-istabbiliment tal-kriterji mandatorji għall-akkwist ta' ikel sostenibbli. B'mod parallel, l-UE se tintensifika l-ġlieda tagħha kontra l-frodi alimentari biex jinkisbu kundizzjonijiet ekwi għall-operaturi u jissaħħu s-setgħat tal-awtoritajiet ta' kontroll u ta' infurzar. 10. L-Istrateġija kif se tiżgura li tittieħed azzjoni kontra l-ħela tal-ikel? Il-Kummissjoni se tfittex li żżid l-azzjoni madwar l-UE, li timmobilizza l-Istati Membri, in-negozji tal-ikel, is-soċjetà ċivili b'mod partikolari permezz tal-ħidma tal-Pjattaforma tal-UE dwar it-Telf u l-Ħela tal-Ikel, li tinkoraġġixxi l-implimentazzjoni tar-rakkomandazzjonijiet għall-azzjoni mill-atturi kollha. Impenjata li tilħaq il-mira tal-Għan ta' Żvilupp Sostenibbli tan-NU li sal-2030 titnaqqas bin-nofs il-ħela tal-ikel fil-livelli tal-bejgħ bl-imnut u tal-konsumaturi, il-Kummissjoni se tipproponi miri legalment vinkolanti biex titnaqqas il-ħela tal-ikel fl-UE kollha sal-2023. Dawn se jiġu ddefiniti fl-isfond ta' sett ta' referenza wara l-ewwel monitoraġġ madwar l-UE tal-livelli tal-ħela tal-ikel, imkejla skont il-metodoloġija komuni tal-UE. Il-Kummissjoni se tikkunsidra aktar opportunitajiet biex tintegra l-prevenzjoni tat-telf u tal-ħela tal-ikel bħala parti mill-politiki rilevanti kollha tal-UE u se tieħu azzjoni biex issaħħaħ il-bażi tal-evidenza għall-interventi tal-prevenzjoni tal-ħela tal-ikel. 11. L-Istrateġija kif se tippromwovi tranżizzjoni globali lejn sistemi tal-ikel sostenibbli? L-UE hija impenjata li tmexxi bl-eżempju rigward it-tranżizzjoni lejn sistemi tal-ikel sostenibbli, mhux biss 'il ġewwa mill-fruntieri tagħha, iżda wkoll lil hinn minnhom. Permezz ta' kooperazzjoni internazzjonali, bilaterali u multilaterali, l-UE se tippromwovi biedja u prattiki tas-sajd aktar sostenibbli, se tnaqqas id-deforestazzjoni, issaħħaħ il-bijodiversità, u ttejjeb is-sigurtà tal-ikel u r-riżultati tan-nutrizzjoni. Il-Kummissjoni se tinkorpora dawn il-prijoritajiet mill-“Għalqa sal-Platt” fil-gwida tal-ipprogrammar tal-kooperazzjoni ma' pajjiżi terzi fil-perjodu 2021–2027. Il-ftehimiet kummerċjali bilaterali tal-UE joffru wkoll mezz biex jitrawmu l-istandards ambjentali tal-UE fil-pajjiżi terzi, flimkien mal-istandards tas-sikurezza tal-ikel. Bosta ftehimiet bilaterali diġà jinkludu kapitoli dwar il-kummerċ u l-iżvilupp sostenibbli u dwar il-kummerċ u l-ambjent. Uħud minnhom fihom dispożizzjonijiet f'oqsma bħat-trattament xieraq tal-annimali waqt it-tbiċċir jew l-użu tal-antimikrobiċi. Il-Kummissjoni se tiżviluppa Alleanzi Ekoloġiċi dwar sistemi alimentari sostenibbli li jwieġbu għall-isfidi distinti f'partijiet differenti tad-dinja u se taħdem lejn għan ambizzjuż għas-Summit dwar is-Sistemi Alimentari tan-NU tal-2021. Fl-aħħar nett, il-Kummissjoni se tipproponi l-istabbiliment ta' qafas leġislattiv għal sistemi tal-ikel sostenibbli, li flimkien mat-tikkettar jew ma' inċentivi oħra, jista' jikkontribwixxi biex jogħlew l-istandards ta' sostenibbiltà biex dawn isiru n-norma għall-prodotti kollha mqiegħda fis-suq tal-UE.